Καθορίζει κανόνες για τη διάθεση στην αγορά και τον έλεγχο των εκρηκτικών υλών εμπορικής χρήσης στην Ευρωπαϊκή Ένωση (ΕΕ). Δεν εφαρμόζεται στα ακόλουθα: στις εκρηκτικές ύλες που πρόκειται να χρησιμοποιηθούν από τις ένοπλες δυνάμεις ή την αστυνομία· στα είδη πυροτεχνίας (πυροτεχνήματα)· ή στα πυρομαχικά (προβλέπονται εξαιρέσεις). Η οδηγία καθορίζει τις ευθύνες των κατασκευαστών, των εισαγωγέων και των διανομέων όσον αφορά το εμπόριο εκρηκτικών υλών εμπορικής χρήσης. Όλες οι εκρηκτικές ύλες που διατίθενται στην αγορά της ΕΕ πρέπει να φέρουν τη σήμανση συμμόρφωσης CE, που δείχνει ότι πληρούν όλες τις απαιτήσεις ασφαλείας της νομοθεσίας της ΕΕ. Για την απόκτηση σήμανσης CE, ο κατασκευαστής πρέπει να διενεργήσει αξιολόγηση της συμμόρφωσης, να καταρτίσει λεπτομερή τεχνικό φάκελο για τα προϊόντα και να διασφαλίσει την ιχνηλασιμότητά τους. Οι εισαγωγείς οφείλουν να ελέγχουν εάν οι κατασκευαστές έχουν διενεργήσει τις αξιολογήσεις συμμόρφωσης σωστά, και να ενημερώνουν την εθνική αρχή που έχει διοριστεί για την παρακολούθηση της ασφάλειας, εάν πιστεύουν ότι η εκρηκτική ύλη εγκυμονεί κινδύνους. Όλα τα απαραίτητα έγγραφα πρέπει να καταχωρίζονται και να διατηρούνται για 10 έτη. Τα έγγραφα και οι πληροφορίες ασφάλειας πρέπει να συντάσσονται σε γλώσσα εύκολα κατανοητή από τους τελικούς χρήστες. Οι κατασκευαστές και οι εισαγωγείς πρέπει να αναφέρουν την ταχυδρομική διεύθυνσή τους στην εκρηκτική ύλη. Οι διανομείς οφείλουν να ελέγχουν ότι η εκρηκτική ύλη φέρει τη σήμανση CE και ότι συνοδεύεται από τα απαιτούμενα έγγραφα και από οδηγίες σε γλώσσα εύκολα κατανοητή από τους τελικούς χρήστες στη χώρα προορισμού. Εάν πιστεύουν ότι οι εκρηκτικές ύλες εγκυμονούν κινδύνους, πρέπει να ενημερώσουν σχετικά την εθνική αρχή που έχει διοριστεί για την παρακολούθηση της ασφάλειας. Η παρούσα οδηγία επίσης: θεσπίζει απαιτήσεις για τους οργανισμούς που διενεργούν τις αξιολογήσεις συμμόρφωσης, οι οποίοι πρέπει να είναι ανεξάρτητοι και αμερόληπτοι, διευκρινίζει τα μέτρα που πρέπει να λάβουν οι εθνικές αρχές εποπτείας της αγοράς για την ταύτιση των μη συμμορφούμενων προϊόντων, την αποτροπή της εισαγωγής επικίνδυνων προϊόντων από χώρες εκτός ΕΕ και τη λήψη όλων των κατάλληλων διορθωτικών μέτρων. Η οδηγία καταργεί και αντικαθιστά τις οδηγίες 93/15/EΟΚ και 2004/57/ΕΚ από την 20ή Απριλίου 2016. Εξακολουθούν να ισχύουν δύο εκτελεστικές πράξεις, οι οποίες εγκρίθηκαν ενόσω ίσχυε η οδηγία 93/15/ΕΟΚ. Η απόφαση 2004/388/ΕΚ της Επιτροπής καθορίζει το υπόδειγμα εγγράφου (γνωστό ως "Έγγραφο ενδοκοινοτικής μεταφοράς εκρηκτικών υλών") που πρέπει να γίνει αποδεκτό από τις αρμόδιες αρχές ως έγκυρο έγγραφο μεταφοράς, το οποίο θα συνοδεύει τις εκρηκτικές ύλες για μεταφορές μεταξύ των κρατών μελών έως ότου τα εκρηκτικά φθάσουν στον προορισμό τους. Η οδηγία 2008/43/ΕΚ της Επιτροπής θεσπίζει ένα σύστημα αναγνώρισης και εντοπισμού των εκρηκτικών υλών εμπορικής χρήσης. Τα κράτη μέλη πρέπει να διασφαλίζουν ότι οι επιχειρήσεις του τομέα των εκρηκτικών υλών, οι οποίες παρασκευάζουν ή εισάγουν εκρηκτικές ύλες ή συναρμολογούν πυροκροτητές, επισημαίνουν τις εκρηκτικές ύλες και κάθε ελάχιστη μονάδα συσκευασίας με αποκλειστική αναγνώριση.